## Emergències firma un conveni amb Creu Roja per a comptar amb el seu suport tècnic i els seus recursos especialitzats en actuacions de protecció civil

*** L’Agència Valenciana de Seguretat i Resposta a les Emergències (AVSRE) finança amb 110.000 euros la col·laboració que presta a la Generalitat l’organització humanitària en esta matèria
* Juan Carlos Valderrama destaca “l’ajuda eficaç” de Creu Roja Comunitat Valenciana en les tasques de protecció de la població en situacions d’emergència**

La Conselleria d’Emergències i Interior, a través de l’Agència de Seguretat i Resposta a les Emergències (AVSRE), i Creu Roja Espanyola en la Comunitat Valenciana han firmat este dimecres un conveni de col·laboració que articula el suport tècnic que presta esta entitat sense ànim de lucre en actuacions de protecció civil, així com la posada a la disposició de la Generalitat dels seus recursos especialitzats.

L’acord, que permet renovar la col·laboració que presta l’organització humanitària, preveu una dotació de 110.000 euros per a sufragar les accions realitzades en el marc del pla anual d’acció de 2025.

Juan Carlos Valderrama ha destacat després de la firma del conveni “la important labor que desenrotlla Creu Roja tant en les tasques de protecció de la població en situacions d’emergència com en el suport tècnic i la posada a la disposició de l’Administració de recursos especialitzats”.

En l’acte, al qual també ha assistit la secretària autonòmica d’Emergències i Interior, Irene Rodríguez, han estat presents el president de Creu Roja Comunitat Valenciana, Rafael Gandia; la secretària autonòmica de l’entitat, María Ruiz; i el seu coordinador autonòmic, Miguel Ángel Rodríguez.

El conseller ha subratllat “la valuosa col·laboració de Creu Roja en la Comunitat Valenciana, així com la seua ajuda eficaç, de la qual ha donat provada mostra al llarg de tota la seua trajectòria i, com per exemple, en l’últim episodi de pluges intenses que s’ha registrat en la Comunitat Valenciana”.

Mitjançant este conveni de col·laboració, Creu Roja posa a la disposició de la Generalitat tant els seus centres logístics d’emergències i el seu centre d’operacions autonòmic com els equips de resposta immediata en emergència (ERIE) i les seues prestacions vinculades (alberg provisional, atenció psicosocial, busca en el medi terrestre i aquàtic o comunicacions), així com els equips de sensibilització i intervenció en emergències (ESIE).

El pla d’acció arreplega també actuacions de formació i perfeccionament del personal de Creu Roja en la Comunitat Valenciana mobilitzat en les diferents activitats relacionades amb protecció civil i emergències, i preveu, a més, la seua possibilitat d’homologació per part de l’Institut Valencià de Seguretat Pública i Emergències (IVASPE).

Fecha: 01/10/2025